钦定古今图书集成/明伦汇编/官常典/第399卷 > 魏良弼
## 钦定古今图书集成/明伦汇编/官常典/第399卷 > 魏良弼

按《明外史》本传：“良弼，字师说，新建人。嘉靖二年进士。
授松阳知县，召拜刑科给事中。采木侍郎黄衷事竣
归家，乞致仕，未许。缉事者奏衷潜入京师。帝怒，夺衷
职。良弼言衷大臣，入都岂能隐，乞正言者欺罔罪。不
报。张璁、桂萼初罢相，诏察其党，给事中刘世扬等议。
及良弼以吏部言得留。寻命巡视京营，劾罢提督五”
军营保定侯梁永福、太仆卿曾直罪。武定侯郭勋家奴，论团营兵政之弊。又请发银米赈京师饥，直声大
著。会南京御史马扬等以劾吏部尚书王琼被逮，良
弼请释之。帝怒，并下诏狱，论赎还职，仍夺俸一年。三
迁至礼科都给事中。十一年八月，彗星见东井，芒长
丈馀。良弼引《占书》言：“彗星晨见东方，君臣争明。彗孛
出井，奸臣在侧。大学士张孚敬专横窃威福，致奸星
示异，亟宜罢黜。”孚敬奏良弼挟私。帝已疑孚敬，两疏
皆报闻。给事中秦鳌疏再入，孚敬竟罢去。逾月，良弼
复偕同官劾吏部尚书汪𬭎。帝方向𬭎，夺良弼俸，𬭎、
孚敬俱恨良弼。明年元日，副都御史王应鹏坐事下
诏狱。良弼言“履端之”始，不宜以微过系大臣。帝怒，再
下诏狱。狱卒讶曰：“公又来耶？”为垂涕。寻复职，夺俸。时
孚敬复起柄政，与𬭎修前郄，以考察复命科道官互
纠，又奏上十一人，又不及良弼。孚敬益怒，拟旨切责，
令吏部再考。𬭎乃别纠二十六人，而良弼及秦鳌、叶
洪皆前劾孚敬、𬭎者，中外大骇。良弼竟坐不谨削籍。
隆庆初，诏起废籍。以年老即家拜太常少卿，致仕，卒。
天启初，追谥《忠简》。